Russland fordømmer ny norsk TV-serie

En av tidenes dyreste norske TV-serier får på pukkelen av Russlands ambassade.

Pressebilde fra serien Okkupert, TV2. I dramaserien som har premiere 27. september okkuperes Norge av Russland. TV2

29. aug. 2015 12:41 Sist oppdatert 29. august 2015

I høst sendes TV2s nye storsatsing Okkupert , som beskriver et tenkt hendelsesforløp der Russland invaderer Norge for å overta tilgangen til norske oljeressurser.

Forfatter Jo Nesbø står for den opprinnelige ideen, og serien blir en av tidenes dyreste.

— Handler om virkelige land

Nå reagerer russiske myndigheter på innholdet i serien. Den russiske ambassaden i Norge skriver følgende en uttalelse, ifølge nyhetsbyrået Bloomberg som gjengir det russiske nyhetsbyrået tass:

«Selv om forfatterne av serien prøver å understreke at dette er et tenkt plott som ikke har noe med virkeligheten å gjøre, handler denne filmen om virkelige land. Dessverre er Russland tildelt rollen som aggressor.»

Omtalt i internasjonale medier

Ambassaden uttaler videre:

«Det er virkelig synd at forfatterne i samme år som vi feirer 70-årsjubileet for seieren i andre verdenskrig, ser ut til å ha glemt den sovjetiske hærens heroiske bidrag til frigjøringen av Nord-Norge fra de nazistiske okkupantene.»

Les om det spente forholdet mellom Vesten og Russland

Les også her

.

Flere russiske medier har omtalt saken de siste dagene, blant annet storavisen gazeta.ru. Også nettstedet Hollywoodreporter.com og nyhetsbyrået Bloomberg skriver om kontroversen.

TV2: — Dette er fiksjon

— Dette er fiksjon, det er viktig å understreke. Vi registrerer at det kommer reaksjoner, men er litt overrasket, sier TV2s dramasjef Christopher Haug til Aftenposten.

Han minner om at serien ikke er vist ennå og oppfordrer de som kritiserer serien, til å vente til de kan se scenene i en sammenheng.

— Dette er ikke et forsøk på å være dokumentarisk eller tegne et bilde av virkeligheten. Hendelsene er diktet opp og speiler overhodet ikke forholdet mellom Norge og Russland, like lite som de speiler forholdet mellom Norge og EU eller Norge og USA, mener Haug.

Eksperter: Destruktiv og farlig

Han ble oppmerksom på de sterke reaksjonene i Russland fredag da flere russiske medier tok kontakt med TV2.

Lørdag har også flere internasjonale medier tatt kontakt.

Russlandseksperter har tidligere stemplet TV2s nye storsatsing som «destruktiv» og «forferdelig farlig».

Budsjett på 90 millioner

TV2 presenterte i midten av august en trailer for høstens storsatsing, som vil ha première 4. oktober.

Serien på ti episoder har et budsjett på 90 millioner kroner, noe som gjør den til en av tidenes dyreste norske dramaserier.